《和氏月菊》
宋代·吕陶

今辰谁道此花衰，更倚栏杆把酒卮。白眼漫生秋后意，黄金不减夜来枝。

化工应已均开落，心赏何须问速迟。岁岁樽前镇相似，风光千万莫差池。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。